recursal/SuperWikiNEXT-32B huggingface dataset:
Ο **Τζάρβις Κένρικ** (13 Νοεμβρίου 1852 - 29 Ιανουαρίου 1949) ήταν Άγγλος ποδοσφαιριστής που αγωνιζόταν στη θέση του επιθετικού.

Βιογραφικό
----------

Γεννήθηκε στην περιοχή Τσίτσεστερ του Σάσσεξ το 1852 και ασχολήθηκε από μικρή ηλικία με το ποδόσφαιρο. 

Είναι γνωστός για το γεγονός πως σκόραρε το πρώτο τέρμα που σημειώθηκε ποτέ στο Κύπελλο Αγγλίας, στη νίκη της Κλάπχαμ Ρόβερς επί της Άπτον Παρκ με 3-0, στις 11 Νοεμβρίου 1871. Σε αυτό το παιχνίδι, ο Κένρικ πέτυχε συνολικά δύο γκολ.

Μερικά χρόνια αργότερα, έγινε μέλος της ομάδας των Γουόντερερς, με την οποία πανηγύρισε τρεις συνεχόμενους τίτλους στο Κύπελλο Αγγλίας την τριετία 1876-78. Μάλιστα, σκόραρε τόσο στον τελικό της διοργάνωσης του 1877 (ισοφάρισε τέσσερα λεπτά πριν το τέλος και οδήγησε το παιχνίδι ενάντια στο Πανεπιστήμιο της Οξφόρδης στην παράταση), όσο και στον τελικό του 1878 (πέτυχε τα δύο από τα τρία τέρματα της ομάδας του στη νίκη με 3-1 επί της Ρόγιαλ Εντζινίρς).

Ασχολήθηκε και με το άθλημα του κρίκετ, στο οποίο είχε μία επαγγελματική συμμετοχή σε ομάδα του Σάρρεϋ.

Πέθανε το 1949 στην περιοχή Μπλάτσινγκτον του Σάσσεξ. Η αδελφή του, Μαργαρίτα, ήταν παντρεμένη με τον Φράνσις Μπίρλι, συμπαίκτη του Τζάρβις στους Γουόντερερς.

Τίτλοι
------

Ως παίκτης των Γουόντερερς:

* Κύπελλο Αγγλίας: 1876, 1877, 1878

Παραπομπές
----------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

1. ↑  «Jarvis Kenrick». *cricketarchive.com*.

|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Jarvis Kenrick  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Σπύρος Γιώργος Ξένος** (11 Ιουνίου 1881 – 21 Ιανουαρίου 1963) ήταν Ελληνοσουηδός καλλιτέχνης.

Βιογραφία
---------

Ο Ξένος γεννήθηκε στην Αθήνα. Σπούδασε για έξι χρόνια στην Ανώτατη Σχολή Καλών Τεχνών. Το 1903 εγκατέλειψε την Ελλάδα, επωφελούμενος από μία υποτροφία η οποία του επέτρεψε να σπουδάσει στο Μόναχο της Γερμανίας.

Στη συνέχεια, ίδρυσε στο Παρίσι ένα στούντιο και προσπάθησε να εδραιωθεί στην καλλιτεχνική κοινωνία της πόλης. Εκεί γνωρίστηκε με την πρώτη του γυναίκα, την Έλιν φον Ράις (1874-1926), γεννημένη στο Γκέτεμποργκ της νοτιοδυτικής Σουηδίας. Παντρεύτηκαν το 1911. Το 1913, το ζευγάρι πήγε για ένα σύντομο διάστημα στη Σουηδία. Ωστόσο, λόγω του ξεσπάσματος του Α΄ Παγκοσμίου Πολέμου ένα χρόνο αργότερα, ο Ξένος έμεινε στη Σουηδία για την υπόλοιπη ζωή του. 

Τα έργα του Ξένου ήταν εμπνευσμένα από τα τοπία της δυτικής ακτής της Σουηδίας. Επίσης, δημιουργούσε προσωπογραφίες και νεκρές φύσεις. Στο βιβλίο "*Partille Krönika*" του Έρικ Μπέργκενταλ(*Erik Bergendahl*), το οποίο δημοσιεύτηκε το 1920 και ανατυπώθηκε το 1980, γίνεται μια έμμεση αναφορά στον Ξένο στη σελίδα 305.

Τα έργο του Ξένου κοσμούν κτίρια στη Σουηδία και την Ελλάδα. Έργα του Ξένου εκτίθενται στο Πανεπιστήμιο Τεχνολογίας Τσάλμερς στο Γκέτεμποργκ, στο Πανεπιστήμιο του Γκέτεμποργκ και στην Εθνική Πινακοθήκη-Μουσείο Αλεξάνδρου Σούτζου.

Το 1920, έχτισε τη Βίλα Αθηνά στο Ούτμπι του Γκέτεμποργκ.

Ο Ξένος είναι θαμμένος στο νέο κοιμητήριο του Έργκρυτε. Στο ίδιο κοιμητήριο είναι θαμμένη η δεύτερη γυναίκα του, η Εστέρα Έλενα Ξένου (1903-1996), η οποία γεννήθηκε στο Χέλσινγκμποργκ.

Ο Ξένος πέθανε στο Γκέτεμποργκ σε ηλικία 81 ετών. Μια νεκρολογία η οποία δημοσιεύτηκε σε τοπική εφημερίδα, ανέφερε τον «*γνωστό καλλιτέχνη από το Γκέτεμποργκ*» Σπύρο Ξένο και τον περιέγραφε ως «*ένα εξαιρετικά συμπαθή άνθρωπο, απαλλαγμένο από τις σκληρές αποφάσεις και με επιθυμία να προβιβαστεί σε βάρος των άλλων*».

Παραπομπές
----------

1. 1 2  (Ολλανδικά) *RKDartists*. 461457. Ανακτήθηκε στις 9  Οκτωβρίου 2017.
2. 1 2  (Ολλανδικά) *RKDartists*. rkd.nl/explore/artists/461457. Ανακτήθηκε στις 4  Σεπτεμβρίου 2022.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 34144648209832712736
* **Europeana**: agent/base/36604
* GND: 107752627X
* RKD: 461457

 |

 |
Ο **φαϋαλίτης** (αγγλ. fayalite) είναι νησοπυριτικό ορυκτό της ομάδας του ολιβίνη, του οποίου αποτελεί το τελευταίο (ακραίο) συστατικό παράμιξης. Το όνομα του προέρχεται από τη νήσο Φαϋάλ (Fayal) των Αζορών, όπου πρωτοβρέθηκε. Το χρώμα του εξαρτάται από την περιεκτικότητα σε σίδηρο: Όσο περισσότερο περιέχει, τόσο πιο σκούρος γίνεται. Οι καλοσχηματισμένοι κρύσταλλοι είναι σπάνιοι, αλλά εμφανίζουν το φαινόμενο της διπλοθλαστικότητας.

Ανευρίσκεται σε βασικά και υπερβασικά εκρηξιγενή πετρώματα, τα οποία είναι πλούσια σε μαγνήσιο και σίδηρο (σιδηρομαγνησιούχα) και δεν περιέχουν διοξείδιο του πυριτίου (SiO2). Συνδέεται με χρωμίτη, ορυκτά της ομάδας του σπινελίου, βασικά πλαγιόκλαστα, σερπεντίνη, διοψίδιο, κεροστίλβη και πυροξένους. 

Η διάδοσή του είναι παγκόσμια, λόγω της σύνδεσής του με εκρηξιγενή υπερβασικά πετρώματα. Καλοσχηματισμένοι κρύσταλλοι ανευρίσκονται στο Οάχου της Χαβάης, στις νήσους Λίπαρι, στον Βεζούβιο και στη Σικελία της Ιταλίας. Επίσης στο Κολοράντο και την Αριζόνα των ΗΠΑ, στη Νορβηγία, τη Γροιλανδία και στην περιοχή Red Rock Ridge της Ανταρκτικής.

Χρησιμοποιείται για την κατασκευή πυριμάχων υλικών και ως πρόσθετο σε υλικά λείανσης.

Ο φαϋαλίτης είναι, επίσης, συστατικό παράμιξης στην ομάδα του τεφροΐτη (Mn2SiO4).

Πηγές
-----

* Τμήμα Γεωλογίας Αριστοτελείου Πανεπιστημίου Θεσσαλονίκης
* Mindat.org
* Galleries.com
* Handbook of Mineralogy

Βιβλιογραφία
------------

* James Dwight Dana, Manual of Mineralogy and Lithology, Containing the Elements of the Science of Minerals and Rocks READ BOOKS, 2008 ISBN 1443742244
Ο **Σπύρος Λάμπρου** (γεν. 31 Μαρτίου 1975) είναι Έλληνας δημοσιογράφος, παρουσιαστής ειδήσεων και ραδιοφωνικός παραγωγός.

Βιογραφία
---------

Γεννημένος στις 31 Μαρτίου 1975, έλκει την καταγωγή του από τα Δολιανά Αρκαδίας από την πλευρά της μητέρας του.

Παντρεύτηκε την Τίνα Σκουρλή ανήμερα των Χριστουγέννων του 2010, στον Ιερό Ναό της Αναλήψεως στο Κορωπί, τόπο διαμονής τους. Κουμπάροι του ζεύγους είναι ο Ζήσης Μούσιος και η σύζυγός του Τίνα Γεωργάκη, επίσης δημοσιογράφοι. Έχει δύο παιδιά: την κόρη Ειρήνη και τον μικρότερο γιο, Σωτήρη.

Επαγγελματική σταδιοδρομία
--------------------------

Ξεκίνησε τη σταδιοδρομία του το 1998 στο Mega Channel. Μετακόμισε στον Alpha το 2003, ενώ από τον Σεπτέμβριο του 2020 εργάζεται στο Star Channel, όπου παρουσιάζει το κεντρικό δελτίο ειδήσεων του Σαββατοκύριακου.

Το πρώτο του ζωντανό ρεπορτάζ ήταν στη συναυλία των Rolling Stones στην Ελλάδα.

Έχει καλύψει δημοσιογραφικά τον πόλεμο στο Ιράκ, τις φωτιές στην Ηλεία και τις πυρκαγιές στην Αττική το 2018.

Έχει παρουσιάσει πρωινές ενημερωτικές εκπομπές στον Alpha, όπως: «Πάνω στην Ώρα» (2009-2011) και «Alpha Ρεπορτάζ» (2017-2019).

Παραπομπές
----------

1. ↑  freegossip.gr/spyros-lamprou-viografiko-simera-i-prosopiki-zoi-i-ilikia-to-ypsos-i-katagogi-oi-spoudes-kai-ta-kila/.
2. 1 2 3 4 5 6  «Σπύρος Λάμπρου βιογραφικό σήμερα! Η προσωπική ζωή, η ηλικία, το ύψος, η καταγωγή, οι σπουδές, και τα κιλά». *freegossip.gr*. 17 Μαρτίου 2022. Ανακτήθηκε στις 17 Φεβρουαρίου 2023.
3. ↑  «Ο Σπύρος Λάμπρου στο elpis calling...». *Elpis Calling*. 3 Ιουνίου 2018. Ανακτήθηκε στις 31 Δεκεμβρίου 2020.
4. ↑  «Ο ALPHΑ στην Τρίπολη για το Πάσχα! (photos&video)». *Arcadia Portal*. 2 Μαΐου 2013. Ανακτήθηκε στις 31 Δεκεμβρίου 2020.
5. ↑  «Κους κους - Παντρεύεται ο γνωστός τηλεπαρουσιαστής Σπύρος Λάμπρου». *Mesogianews*. Ανακτήθηκε στις 17 Φεβρουαρίου 2023.
6. ↑  Group), Radiotileoptiki S.A (OPEN Digital (1 Ιανουαρίου 1980). «Ο Σπύρος Λάμπρου στο Star - Εκτός καναλιού η Κατερίνα Παναγοπούλου». *ΕΘΝΟΣ*. Ανακτήθηκε στις 21 Φεβρουαρίου 2023.
7. ↑  «Σπύρος Λάμπρου». *retroDB*. Ανακτήθηκε στις 17 Φεβρουαρίου 2023.
Ο **Σπύρος Κουκουλομάτης** (17 Αυγούστου 1917 – 21 Οκτωβρίου 1995) ήταν Έλληνας ζωγράφος

Βιογραφία
---------

Γεννήθηκε στην Αθήνα στις 17 Αυγούστου 1917 από πατέρα Μανιάτη και μητέρα Γαλλοελβετίδα. Αρχικά ήταν δημότης Πειραιά και από μεταδημότευση το 1963 δημότης Καισαριανής.

Σπούδασε στο Ελεύθερο Σπουδαστήριο του Λουκά Γεραλή (1933-1938) και στην Ανώτατη Σχολή Καλών Τεχνών (1936-1938).

Υπήρξε καθηγητής της Σχολή Κινηματογράφου Τηλεόρασης Λ. Σταυράκου, όπου επί αρκετά χρόνια δίδασκε Ιστορία της τέχνης. Μελέτησε Φιλοσοφία και Κοινωνιολογία Τέχνης και παρέμεινε αδέσμευτος από Γκαλερί και εμπόρους έργων Τέχνης.

Έργο
----

Από το 1951 έλαβε μέρος σε περισσότερες από πενήντα ομαδικές και πανελλήνιες εκθέσεις στην Ελλάδα αλλά και το εξωτερικό. Εξίσου πολυάριθμες ήταν και οι ατομικές του εκθέσεις. Έργα του βρίσκονται στις Δημοτικές Πινακοθήκες Πειραιά και Καλαμάτας, σε ιδιωτικές συλλογές στις Η.Π.Α. Σκωτία, Ελβετία, Σουηδία, Γερμανία, Αυστραλία, Βουλγαρία και Ελλάδα.

Περιγράφοντας το έργο του, ο κριτικός Πάνος Παναγιωτούνης έγραφε κάποτε «...έχει μια προσωπική χρωματική πανδαισία.. επίμονη αφοσίωση στη μορφή, με συνθέσεις από τον μύθο και την καθημερινή ζωή».

Επιλογές από το έργο του
------------------------

Πηγές
-----

* *Πειραϊκόν Ημερολόγιον*, Αρχείο Πειραϊκών Σπουδών (1966) τομ. 1ος, σελ. 68.
* *Οι Έλληνες Ζωγράφοι* - Λεξικό των Ελλήνων Ζωγράφων και Χαρακτών. Τόμος Δ' σελ. 196.
* *Σύγχρονη Ελληνική Τέχνη* - Έκδοση Ώρα του 1970 σελ. 109.
* *Les Arts en Europe* - Editions Christian Hals Τόμος II σελ. 17.

Εξωτερικοί σύνδεσμοι
--------------------

* Επίσημη ιστοσελίδα του καλλιτέχνη

### Ψηφιακό αρχείο ΕΡΤ

* ΕΙΚΑΣΤΙΚΑ Επεισόδιο:5 ΚΑΤΕΡΙΝΑ ΜΑΡΟΥΔΑ & ΣΠΥΡΟΣ ΚΟΥΚΟΥΛΟΜΑΤΗΣ (Αρχείο ντοκιμαντέρ της ΕΡΤ) Μετά το 11:40.
Το **Καρτάλπιναρ** ή **Φαχρέλ** είναι χωριό της περιφέρειας Αρνταχάν της Τουρκίας. Στο χωριό μετακινήθηκαν και εγκαταστάθηκαν μετά τον Ρωσοτουρκικό πόλεμο 1877-1878 Πόντιοι πρόσφυγες από τις περιοχές του Ερζιντσάν. Από το χωριό αυτό οι κάτοικοι μετά το 1919 εγκαταστάθηκαν στα χωριά Ηλιόλουστο Κιλκίς, Ακρίτας Κιλκίς και Λευκώνας Σερρών.

Στο χωριό σήμερα κατοικούν Κούρδοι οι οποίοι ασχολούνται με την κτηνοτροφία. Το χωριό βρίσκεται περί τα 5 χιλιόμετρα βορειανατολικά της πόλης του Αρνταχάν στην δυτική όχθη του Κουρά ποταμού ο οποίος και εκβάλλει στην Κασπία Θάλασσα διασχίζοντας και την πόλη της Τιφλίδας.
Ο **Σπύρος Λιβαθηνός** (Πάτρα, 8 Ιανουαρίου 1955) είναι Έλληνας πρώην διεθνής ποδοσφαιριστής, ο οποίος αγωνιζόταν στη θέση του μέσου.

Καριέρα ποδοσφαιριστή
---------------------

### Σε συλλογικό επίπεδο

Ξεκίνησε από τις ακαδημίες του Παναθηναϊκού και το 1975 προωθήθηκε στην ανδρική ομάδα, με την οποία αγωνίστηκε έως το 1986 σε 267 αγώνες.

Το 1986 ανέλαβε παίκτης-προπονητής του Πεζοπορικού Λάρνακας στην Κύπρο. Το 1988 κατέκτησε το πρωτάθλημα με τον Πεζοπορικό και αποσύρθηκε από την ενεργό δράση ως ποδοσφαιριστής.

### Στις εθνικές ομάδες

Πραγματοποίησε το ντεμπούτο του με την Ελλάδα στις 21 Σεπτεμβρίου 1977 στον εκτός έδρας φιλικό αγώνα εναντίον της Ρουμανίας. Συνολικά με την εθνική ομάδα συμμετείχε σε 27 αγώνες (1 γκολ). Ήταν μέλος της ομάδας που αγωνίστηκε στο (τότε) Κύπελλο Εθνών του 1980 στην Ιταλία, όπου συμμετείχε και στους τρεις αγώνες που έδωσε η Ελλάδα.

Το 1973-1974 αγωνίστηκε με την Εθνική ερασιτεχνική ομάδα ποδοσφαίρου Ελλάδας στο Κύπελλο Ερασιτεχνών ΟΥΕΦΑ σε 4 αγώνες της προκριματικής φάσης.

Καριέρα προπονητή
-----------------

Έπειτα από την αποχώρησή του από την ενεργό δράση συνέχισε να εργάζεται ως προπονητής. Αρχικά στην Κόρινθο και στον Εθνικό Πειραιώς (τον ανέβασε στην Α' Εθνική το 1991) και μετά επέστρεψε στην Κύπρο για την ΑΕΚ Λάρνακας. Το 1996 ανέλαβε την Καστοριά (την οδήγησε στην Α' Εθνική) και έναν χρόνο μετά βρέθηκε στον πάγκο της Καλλιθέας. Τον Μάρτιο του 1998 πήγε στον Εθνικό Αστέρα. Το 2001 ανέλαβε την Παναχαϊκή και το 2002 επέστρεψε στον Εθνικό Αστέρα.

Τον Σεπτέμβριο του 2015 ανακοινώθηκε η πρόσληψή του στην εθνική Νέων (Κ-19), ως άμεσος συνεργάτης του Γιάννη Γκούμα.

Τίτλοι
------

* **1977** Πρωτάθλημα Ελλάδος
* **1977** Βαλκανικό Κύπελλο συλλόγων
* **1984** Πρωτάθλημα Ελλάδος
* **1986** Πρωτάθλημα Ελλάδος
* **1977** Κύπελλο Ελλάδος
* **1982** Κύπελλο Ελλάδος
* **1984** Κύπελλο Ελλάδος
* **1986** Κύπελλο Ελλάδος
* **1988** Πρωτάθλημα Κύπρου

Παραπομπές
----------

1. ↑  Αποφάσεις ΕΕ ΕΠΟ, 30-9-15, www.epo.gr

Πηγές
-----

* Το ποδοσφαιρικό προφίλ του Σπύρου Λιβαθηνού στο transfermarkt
* Το προπονητικό προφίλ του Σπύρου Λιβαθηνού στο transfermarkt
* Σπύρος Λιβαθηνός: "Ο ακούραστος πνεύμονας"

|  |  |  |  |  |
| --- | --- | --- | --- | --- |
| 

| π • σ • ε
**Εθνική Ελλάδος - Ευρωπαϊκό Πρωτάθλημα 1980** |
| --- |
|  |
|  | 
**1** Κωνσταντίνου  · **2** Κυράστας  · **3** Ιωσηφίδης  · **4** Καψής  · **5** Φοιρός  · **6** Λιβαθηνός  · **7** Τερζανίδης  · **8** Νικολούδης  · **9** Αρδίζογλου  · **10** Γαλάκος  · **11** Δαμανάκης  · **12** Γούναρης  · **13** Ξανθόπουλος  · **14** Κούδας  · **15** Μαύρος  · **16** Κούης  · **17** Ραβούσης  · **18** Νικολάου  · **19** Κωστίκος  · **20** Αναστόπουλος  · **21** Πουπάκης  · **22** Παπαφλωράτος  · **C** Παναγούλιας |

 |
Οι **Σπύρος Μπλαζάκης** (1916-4 Δεκεμβρίου 1996) και **Γιώργος (Γιώργης) Τζομπανάκης** (1919, Επαρχία Αποκορώνου-1 Νοεμβρίου 1996) ήταν Έλληνες Κρητικοί αντάρτες, στελέχη του ΕΑΜ αρχικά και του ΔΣΕ αργότερα, οι οποίοι έδρασαν κατά τη διάρκεια της κατοχής και του Εμφυλίου στην περιοχή των Λευκών Ορέων και παρέμειναν στην παρανομία για περίπου 30 χρόνια, από το 1947 που το ΚΚΕ κηρύχθηκε εκτός νόμου, έως τον Φεβρουάριο του 1975, οπότε και εμφανίστηκαν ξανά στη δημόσια ζωή του τόπου τους.

Και οι δυο τους πολέμησαν στον Ελληνοϊταλικό πόλεμο, ενώ ήταν ενεργά μέλη της Εθνικής Αντίστασης εναντίον των δυνάμεων Κατοχής. Αργότερα, συμμετείχαν στον Εμφύλιο ως αντάρτες του ΔΣΕ Κρήτης, ενώ το 1948 η ομάδα τους, δύναμης 100 ατόμων, εγκλωβίστηκε στα βουνά και σταδιακά αποδεκατίστηκε, με αποτέλεσμα ο τελευταίος τους σύντροφος να αποβιώσει το 1964. Τρέφονταν με ρίζες και θεραπεύονταν με βότανα, ενώ τρεις φορές αρνήθηκαν την αμνηστία που τους προσφέρθηκε (από τον Νικόλαο Πλαστήρα, τον Παναγιώτη Κανελλόπουλο και επί χούντας, το 1972), για λόγους πολιτικών αρχών.

Με την πτώση της δικτατορίας, η νέα δημοκρατική κυβέρνηση του Κωνσταντίνου Καραμανλή επανέφερε στη νομιμότητα το ΚΚΕ και στις 12 Φεβρουαρίου 1975 χορήγησε αμνηστία, την οποία αποδέχτηκαν οι δυο διωκόμενοι πρώην αντάρτες. Την Κυριακή 23 Φεβρουαρίου 1975, κατόπιν προσυνεννόησης με τοπικά στελέχη του ΚΚΕ, οι δυο φυγάδες εμφανίστηκαν στη θέση «Μεγάλη Τρούμπα», πλησίον του φαραγγιού του Θερίσου, όπου τους υποδέχτηκαν μέλη του ΚΚΕ και πολλοί δημοσιογράφοι. Στη σύντομη συνέντευξη που έδωσαν, δήλωσαν ότι κρύβονταν σε κρησφύγετο της κορυφής «Όρνιο» των Λευκών Ορέων. Σε προηγούμενη συνέντευξή τους σε ξένο δημοσιογράφο, τρία χρόνια νωρίτερα ισχυρίστηκαν ότι τους είχαν προσάψει ανύπαρκτο κατηγορητήριο. Οι κατηγορίες που τους βάρυναν ήταν φόνος και αντικυβερνητικές ενέργειες.

Απεβίωσαν με διαφορά μόλις ενός μήνα μεταξύ τους, στα τέλη του 1996.

Πηγές
-----

* Φύλλο εφημερίδας "ΜΑΚΕΔΟΝΙΑ", της Τρίτης 25 Φεβρουαρίου 1975, σελ. 4, "*ΚΑΤΕΒΗΚΑΝ ΑΠΟ ΤΟ ΒΟΥΝΟ ΟΙ ΔΥΟ ΚΡΗΤΙΚΟΙ ΑΝΤΑΡΤΕΣ*"

Παραπομπές
----------

1. ↑  "ΡΙΖΟΣΠΑΣΤΗΣ", 5 Δεκεμβρίου 1996: "*Εφυγε" και ο Γ. Μπλαζάκης*
2. ↑  "ΡΙΖΟΣΠΑΣΤΗΣ", 2 Νοεμβρίου 1996: "*Πέθανε ο Γιώργης Τσομπανάκης*"
Το **σύνδρομο Καχρίζι** είναι αυτοσωμική υπολειπόμενη νόσος που χαρακτηρίζεται από νοητική υστέρηση, καταρράκτη, κολόβομα, κύφωση και χονδροειδή χαρακτηριστικά προσώπου. Το σύνδρομο προκαλείται από μια ομόζυγη μετάλλαξη στο γονίδιο SRD5A3.

Σημάδια και συμπτώματα
----------------------

Τα ανθρώπινα χαρακτηριστικά που συνδέονται με το σύνδρομο Καχρίζι είναι: καταρράκτης, ευρεία ρινική γέφυρα, σοβαρή νοητική υστέρηση, κινητική καθυστέρηση, τριχοειδές αιμαγγείωμα, κολόβωμα στην ίριδα, θωρακική κύφωση, βολβώδης μύτη, συσπάσεις στα γόνατα και τους αγκώνες, τριχοειδές αιμαγγείωμα, κ.ά..

**Συμπτώματα**

* Κεφάλι, λαιμός και μάτια:
	+ Κολόβωμα της ίριδος
	+ Καταρράκτη
* Σκελετός, σπονδυλική στήλη:
	+ Θωρακική Κύφωση
* Κεφάλι, λαιμός και στόμα:
	+ Παχιά χείλη
* Σκελετικά προβλήματα:
	+ Κοινές Συσπάσεις
* Κεφάλι, λαιμός και μύτη:
	+ Βολβώδη Μύτη
	+ Ευρεία Ρινική Γέφυρα
* Νευρολογικά προβλήματα:
	+ Καθυστερημένη κινητική ανάπτυξη
	+ Σοβαρή νοητική υστέρηση
	+ Ο ασθενής δεν μπορεί να μιλήσει.
* Σκελετικά άκρα:
	+ Συσπάσεις του γόνατου
* Σε δέρμα, νύχια, μαλλιά, δέρμα:
	+ Τριχοειδές αιμαγγείωμα

### Κλινικά χαρακτηριστικά

Τρία αδέλφια από το Ιράν που γεννήθηκαν με σύνδρομο Καχρίζι χαρακτηρίζονται από σοβαρή διανοητική καθυστέρηση, καταρράκτη που αρχίζει να αναπτύσσεται στα τέλη της εφηβείας, κύφωση, σύσπαση των μεγάλων αρθρώσεων, βολβώδη μύτη με πλατιά ρινική γέφυρα και παχιά χείλη. Στην ηλικία των 8, 3 αδέλφια είχαν αναπτύξει σοβαρή θωρακική κύφωση, αλλά μετά από αρκετές σκελετικές ακτινογραφίες δεν βρήκαν σπονδυλικές ανωμαλίες. 

Ένα από τα αδέλφια είχε κολόβωμα στην αριστερή ίριδα, και ένας άλλος αδελφός του είχε διμερές κολόβωμα της ίριδας. Ο μεγαλύτερος αδελφός του είχε ένα μεγάλο τριχοειδές αιμαγγείωμα στο αριστερό μάγουλο. Κατά τον χρόνο της έρευνας, τα αδέλφια που 45, 42 και 40 ετών. Σε αυτή την ηλικία, κανένας από τους ασθενείς δεν είχε μάθει να μιλάει και είχαν μια καθυστερημένη κινητική ανάπτυξη. Και οι δύο γονείς κατάγονταν από το ίδιο χωριό στο Ιράν. Ίσως να υπήρχε κάποια σχέση αλλά δεν μπορούσε να τεκμηριωθεί.

Παραπομπές
----------

1. ↑  «OMIM Entry - # 612713 - KAHRIZI SYNDROME; KHRZ». *omim.org*. Ανακτήθηκε στις 1 Μαΐου 2020.
2. 1 2  Καχρίζι, Κίμια; Ναϊμαμπαντί, Χοσεΐν; Καριμινεγιάντ, Ροξάνα; Τζαμάλι, Παϊμάν; Μαλεκπούρ, Μαχντί; Γκαρσασμπί, Μασούντ; Ροπερς, Χανς Χίλγκερ; Κους, Αντρέας Βάλτερ *και άλλοι*. (Ιανουάριος 2009). «An autosomal recessive syndrome of severe mental retardation, cataract, coloboma and kyphosis maps to the pericentromeric region of chromosome 4». *European Journal of Human Genetics* **17** (1): 125–128. doi:10.1038/ejhg.2008.159. ISSN 1018-4813. PMID 18781183.
Ο **Σπύρος Οικονομόπουλος** (Ακράτα Αχαΐας, 26 Οκτωβρίου 1959) είναι Έλληνας πρώην διεθνής ποδοσφαιριστής, που αγωνιζόταν στη θέση του τερματοφύλακα.

Καριέρα
-------

### Σε συλλογικό επίπεδο

Ξεκίνησε τον αθλητισμό από τον ερασιτεχνικό σύλλογο της γενέτειράς του (Α.Ο. Ακράτας), από όπου σε μικρή ηλικία (18 ετών) μεταπήδησε στους ερασιτέχνες της ΑΕΚ.

Στο σύλλογο της "Ένωσης" παρέμεινε επί 19 συνεχείς περιόδους, τις 17 από τις οποίες ως επαγγελματίας. Προωθήθηκε στη βασική ενδεκάδα επί τεχνικής ηγεσίας του Μίλτου Παπαποστόλου (1980-81), όταν και μονιμοποιήθηκε, είχε όμως την "ατυχία" να συνυπάρχει κατά καιρούς με αρκετούς άλλους σπουδαίους τερματοφύλακες, όπως οι Νίκος Χρηστίδης, Λάκης Στεργιούδας, Χρήστος Αρβανίτης, Θεολόγης Παπαδόπουλος, Αντώνης Μήνου, Ηλίας Ατματσίδης, οπότε ο συναγωνισμός ήταν ιδιαίτερα σκληρός.

Την περίοδο 1988-89, ωστόσο, επί θητείας του Ντούσαν Μπάγεβιτς (με τον οποίο υπήρξαν συμπαίκτες το 1980-81), έλαβε μέρος σε όλους τους αγώνες της περιόδου, απέκρουσε τρία πέναλτι και ουσιαστικά χάρισε στην ΑΕΚ τον πρώτο της τίτλο πρωταθλητή μετά από 10 χρόνια. Εκείνη την εποχή οι φίλαθλοι του έδωσαν το παρατσούκλι "*Μίστερ Πρωτάθλημα 1989*".

Με την έναρξη της επόμενης χρονιάς, κάποιες ατυχείς εμφανίσεις του τον οδήγησαν σε σταδιακό παροπλισμό, με αποτέλεσμα τελικά να χάσει τη θέση του από τον Μήνου. Είναι χαρακτηριστικό μάλιστα ότι δεν είχε καμία συμμετοχή στο πρωτάθλημα, για ολόκληρη την τριετία 1992-94, όταν η ΑΕΚ κατέκτησε ισάριθμα πρωταθλήματα. Ο ερχομός του Ατματσίδη στην ομάδα, τον υποχρέωσε να εγκαταλείψει την ενεργό δράση και τυπικά, το καλοκαίρι του 1996, σε ηλικία, πλέον, 37 ετών.

Συνολικά, πήρε μέρος σε 117 επίσημους αγώνες πρωταθλήματος, στον ένα από τους οποίους ως ερασιτέχνης, την πρώτη του χρονιά (1977-78), σε απεργία των αμειβομένων ποδοσφαιριστών στις 26 Δεκεμβρίου 1977.

### Στην εθνική ομάδα

Αγωνίστηκε 12 συνολικά φορές με την εθνική Ελλάδας, το διάστημα 1984-1989. Το ντεμπούτο του πραγματοποιήθηκε στις 12 Σεπτεμβρίου 1984 στην εκτός έδρας φιλική αναμέτρηση με την Ανατολική Γερμανία, όταν υπό τις οδηγίες του Μίλτου Παπαποστόλου (προπονητή που τον καθιέρωσε μερικά χρόνια νωρίτερα στην ΑΕΚ), αντικατέστησε στο ημίχρονο τον Γιώργο Πλίτση.

Μετά το ποδόσφαιρο
------------------

Μετά το τέλος της αγωνιστικής του σταδιοδρομίας επέστρεψε στην Ακράτα, όπου ανάπτυξε επιχειρηματική δραστηριότητα. Κάποια στιγμή, η διοίκηση της ΑΕΚ ανακοίνωσε την απόφασή της για τη διενέργεια ενός φιλικού αγώνα προς τιμήν του, την οποία όμως ουδέποτε υλοποίησε.

Παραπομπές
----------

1. ↑  Τα αξέχαστα δευτερόλεπτα της 7ης Μαΐου, www.contra.gr
2. ↑  Αν. Γερμανία - Ελλάδα 12-9-1984, www.epo.gr

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Το προφίλ του Σπύρου Οικονομόπουλου στο transfermarkt
* Ο Σπύρος Οικονομόπουλος στο epo.gr
* Διεθνής στατιστική ιστοσελίδα ποδοσφαίρου
Στην ελληνική μυθολογία με το όνομα **Σκέφρος** είναι γνωστός ένας από τους 5 γιους του Τεγεάτη και της Μαίρας. Αδέλφια του Σκέφρου ήταν οι Λειμώνας, Κύδων, Αρχήδιος και Γόρτυς. Ο Σκέφρος δολοφονήθηκε από τον Λειμώνα, γιατί ο τελευταίος νόμισε ότι ο Σκέφρος τον συκοφάντησε στον Απόλλωνα και στην Αρτέμιδα, που τριγυρνούσαν στη Γη για να τιμωρήσουν όσους είχαν αρνηθεί να δώσουν άσυλο στη Λητώ. Με την πράξη του αυτή ο Λειμώνας προδόθηκε μόνος του ως προς το ότι δεν είχε φιλοξενήσει τη Λητώ, και γι' αυτό σκοτώθηκε αμέσως από την `Αρτεμι. Οι Αρκάδες απέδωσαν επικήδειες τιμές στον Σκέφρο για να απαλλαγούν από τα δεινά.

Πηγή
----

* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969, σελ. 677
Το **σύνδρομο Μπέινμπριτζ-Ρόπερς** είναι μια πολύ σπάνια γενετική διαταραχή που χαρακτηρίζεται από ανωμαλίες, οι οποίες περιλαμβάνουν σοβαρή ψυχοκινητική ανάπτυξη, προβλήματα σίτισης, σοβαρές μεταγεννητικές καθυστερήσεις ανάπτυξης, διανοητικές αναπηρίες και σκελετικές ανωμαλίες.

Σημάδια και συμπτώματα
----------------------

Τα μορφολογικά χαρακτηριστικά αυτού του συνδρόμου περιλαμβάνουν:

* Τοξωτά φρύδια
* Απόκλιση των ωλένιων των χεριών
* Μικροκεφαλία
* Σκελετικές ανωμαλίες, όπως «στήθος βαρελιού», εξαιρετικά ψηλή τοξωτή υπερώα
* Στριμωγμένα δόντια
* Υποτελισμός (πλατιά μάτια)
* Σκολίωση

Γενετική
--------

Αυτή η κατάσταση προκαλείται από μια μετάλλαξη στο γονίδιο ASXL3, το οποίο θεωρείται μετάλλαξη *de novo*.

Οι γενετικές αλλαγές που περιγράφονται ως de novo (νέες) μεταλλάξεις μπορεί να είναι κληρονομικές ή σωματικές. Σε ορισμένες περιπτώσεις, η μετάλλαξη συμβαίνει στο ωάριο ή στο σπερματοζωάριο ενός ατόμου, αλλά δεν υπάρχει σε κανένα από τα άλλα κύτταρα του ατόμου. Σε άλλες περιπτώσεις, η μετάλλαξη εμφανίζεται στο γονιμοποιημένο ωάριο αμέσως μετά την ένωση των ωαρίων και των σπερματοζωαρίων. (Είναι συχνά αδύνατο να πούμε ακριβώς πότε συνέβη μια μετάλλαξη de novo). Καθώς το γονιμοποιημένο ωάριο διαιρείται, κάθε προκύπτον κύτταρο στο αναπτυσσόμενο έμβρυο θα έχει τη μετάλλαξη. Οι μεταλλάξεις de novo μπορεί να εξηγήσουν γενετικές διαταραχές στις οποίες ένα προσβεβλημένο παιδί έχει μετάλλαξη σε κάθε κύτταρο του σώματος, αλλά οι γονείς δεν την έχουν και δεν υπάρχει οικογενειακό ιστορικό της διαταραχής.

Αυτή η κατάσταση κληρονομείται με αυτοσωματικό κυρίαρχο τρόπο.

Οι μεταλλάξεις στο γονίδιο *Additional Sex Combs Like 3* (ASXL3) στο μακρύ σκέλος του χρωμοσώματος 18 (18q12.1) έχουν συσχετιστεί με αυτήν την κατάσταση.

Διάγνωση
--------

Η διάγνωση μπορεί να γίνει μόνο με γενετικούς ελέγχους.

### Διαφορική διάγνωση

Σύνδρομο Μπόρινγκ-Όπιτς

Θεραπεία
--------

Δεν υπάρχει επί του παρόντος γνωστή θεραπεία για αυτήν την πάθηση. Ωστόσο, τα συμπτώματα μπορούν να αντιμετωπιστούν.

Ιστορία
-------

Αυτή η κατάσταση περιγράφηκε για πρώτη φορά από τους Μπέινμπριτζ και λοιπούς το 2013.

Παραπομπές
----------

1. ↑  «What is a gene mutation and how do mutations occur?». *Genetics Home Reference* (στα Αγγλικά). Εθνική Βιβλιοθήκη Ιατρικής των ΗΠΑ. Ανακτήθηκε στις 7 Δεκεμβρίου 2019.  *Αυτό το λήμμα περιλαμβάνει κείμενο από αυτή την πηγή, που είναι κοινό κτήμα.*
2. 1 2  Μπέινμπριτζ, Μάθιου N.; Χου, Χάο; Μούζνι, Ντόνα M.; Μουσάντε, Λουτσιάνα; Λούπσκι, Τζέιμς Ρ.; Γκράχαμ, Μπρετ Χ.; Τσεν, Ουέι; Γκριπ, Κάρεν Γ. *και άλλοι*. (2013). «De novo truncating mutations in ASXL3 are associated with a novel clinical phenotype with similarities to Bohring-Opitz syndrome». *Genome Medicine* **5** (2): 11. doi:10.1186/gm415. ISSN 1756-994X.

Εξωτερικοί σύνδεσμοι
--------------------

* Bainbridge-Ropers syndrome (BRPS), PDF
Ο **Φαϊμαλάγκα Λούκα** (*Faimalaga Luka*, 15 Απριλίου 1940 - 19 Αυγούστου 2005) ήταν πολιτικός από το Τουβαλού. Υπηρέτησε στα αξιώματα του Γενικού Διοικητή (ή Γενικού Κυβερνήτη) και του Πρωθυπουργού.

Προφίλ
------

Υπήρξε εκφωνητής στο ραδιόφωνο και πολιτικός, ενώ υπηρέτησε στο δημόσιο βίο και στον πολιτικό στίβο επί 40 χρόνια, χρηματίζοντας μεταξύ άλλων Υπουργός Υγείας κατά την περίοδο 1994-1996.

Πρωθυπουργός
------------

Ο Λούκα έγινε πρωθυπουργός στις 24 Φεβρουαρίου του 2001 έπειτα από τον ξαφνικό θάνατο του πρωθυπουργού Ιονάτανα Ιονάτανα, από καρδιακή προσβολή, το Δεκέμβριο του 2000. 
Λίγους μήνες αφότου ξεκίνησε η πρωθυπουργία του, στις 14 Δεκεμβρίου του 2001, ο Λούκα ηττήθηκε σε πρόταση μομφής και εξαναγκάστηκε σε παραίτηση. Τον διαδέχθηκε στην πρωθυπουργία ο Κολόα Ταλάκε.

Πρόεδρος της Βουλής και Γενικός Κυβερνήτης
------------------------------------------

Τον Ιούνιο του 2003 έγινε πρόεδρος του Κοινοβουλίου, παρά το γεγονός ότι την περίοδο εκείνη ήταν βουλευτής της Αντιπολίτευσης.

Ο Λούκα διορίστηκε Γενικός Κυβερνήτης στις 9 Σεπτεμβρίου του 2003, ως αντιπρόσωπος της Ελισάβετ Β΄, η οποία είναι Αρχηγός Κράτους του Τουβαλού. Αποχώρησε στις 15 Απριλίου του 2005 μετά τα 65α γενέθλιά του. Σε αντίθεση με τις περισσότερες χώρες, το Τουβαλού έχει υποχρεωτικό όριο ηλικίας για αποχώρηση από τη δημόσια υπηρεσία, κάτι που ισχύει για όλα τα δημόσια αξιώματα.

Ο Λούκα υπήρξε ο μοναδικός Γενικός Διοικητής του Τουβαλού που δε δέχτηκε να χριστεί Ιππότης. Η πρακτική αποδοχής του τίτλου του Ιππότη επέστρεψε στα χρόνια του διαδόχου του Λούκα στο αξίωμα, Σερ Φιλόιμεα Τελίτο.

Θάνατος
-------

Πέθανε τον Αύγουστο του 2005 στα Φίτζι όπου ακολουθούσε θεραπεία.

Παραπομπές
----------

1. 1 2  «Pacific Magazine». Αρχειοθετήθηκε από το πρωτότυπο στις 7 Σεπτεμβρίου 2008. Ανακτήθηκε στις 31 Αυγούστου 2007.
2. 1 2  «Freedom House». Αρχειοθετήθηκε από το πρωτότυπο στις 30 Σεπτεμβρίου 2007. Ανακτήθηκε στις 31 Αυγούστου 2007.
3. ↑  Radio New Zealand International, "Tuvalu has new speaker"
4. ↑  «PACIFIC ISLANDS REPORT - Polynesia in Review: Issues and Events, 1η Ιουλίου 2005 ως 30 Ιουνίου 2006». Αρχειοθετήθηκε από το πρωτότυπο στις 3 Μαρτίου 2016. Ανακτήθηκε στις 31 Αυγούστου 2007.
Σχηματικό διάγραμμα ενός μόρσου (στα δεξιά) και μιας εγκοπής
Διαμέσου του μόρσου (1) και μιας εγκοπής (2), επιτυγχάνεται ένας συνεκτικός σύνδεσμος (μόρσου-εγκοπής)
***Μόρσο***, ή ορθότερα **σύνδεσμος μόρσου - εγκοπής** (*αγγλ.* *mortise and tenon*) είναι ένας κλασικός παραδοσιακός τύπος συνδέσμου της ξυλουργικής.

Γενικά
------

Από τα αρχαία χρόνια ως και τις μέρες μας, το *μόρσο* αποτελεί έναν από τους συνηθισμένους τρόπους συνδεσμολογίας που απαντώνται σε ξύλινα έπιπλα και άλλες ξύλινες κατασκευές (βλ. ξυλοκατοικίες, ξύλινες γέφυρες, κιβώτια). Ετυμολογικά, το μόρσο είναι ιταλική λέξη, βλ. *morso* που ουσιαστικά σημαίνει *"δάγκωμα"*.

Περιγραφή
---------

Το μόρσο είναι το *«στένεμα»* του άκρου ενός μακρόστενου τμήματος μιας ξύλινης κατασκευής. Αυτό το στένεμα γίνεται με τέτοιο τρόπο, ώστε να βοηθήσει το τμήμα αυτό να εισχωρήσει μέσα σ' ένα αντίστοιχο άνοιγμα (βλ. *εγκοπή*) ενός άλλου τμήματος της κατασκευής. Το άνοιγμα αυτό πρέπει να έχει την αρνητική διατομή με το μόρσο και πρωτίστως να έχει τις ίδιες ακριβώς διαστάσεις με αυτό. Οι ελάχιστα μικρότερες διαστάσεις του είναι επίσης επιθυμητές, κατά περίπτωση της κατασκευής. Ποτέ όμως μεγαλύτερες, διότι το μόρσο πρέπει να σφηνώνει κατά το μοντάρισμα (=συναρμολόγηση) των δύο ξύλινων τμημάτων. Στην αρχαία Ελλάδα, ο τρόπος αυτός σύνδεσης ήταν πάρα πολύ συχνός (λ.χ. η καρέκλα του επιτύμβιου ανάγλυφου της Ηγησώς που βρέθηκε στον Κεραμικό).

Ο σύνδεσμος αυτός, ο οποίος λέγεται και *ξεμορσαριστός σύνδεσμος*, είναι κλασικός σύνδεσμος της ξυλουργικής και της επιπλοποιίας. Ο τρόπος δημιουργίας του είναι απλός, δηλ. διαιρείται το πάχος σε 3 ίσα μέρη, εκ των οποίων στο ένα στοιχείο αφαιρούνται τα 2 εξωτερικά μέρη (αυτό είναι το μόρσο ή *αρσενικό*), ενώ στο άλλο στοιχείο το εσωτερικό μέρος (δηλ. η *εγκοπή* ή *θηλυκό*).

Οι συνδέσεις μόρσου - εγκοπής απαντώνται σε διάφορες παραλλαγές και οι κατασκευαστές επίπλων καλούνται να επιλέξουν την καταλληλότερη ανάλογα με την εφαρμογή, την ευκολία κατασκευής και την αποτελεσματικότητα της κάθε σύνδεσης. Μελέτες έδειξαν ότι η τετραγωνικής διατομής σύνδεση μόρσου – εγκοπής και η αντίστοιχη σύνδεση κυκλικής διατομής, παρουσιάζουν παραπλήσια σταθερότητα.

Παραπομπές
----------

1. ↑  Σκαρβέλης, Μιχάλης (2019). *Τεχνολογία Παραγωγής Επίπλου*. Θεσσαλονίκη: Εκδόσεις Τζιόλα. σελ. 321.
2. ↑  Raife, Ted (13 Ιουνίου 2019). «Choosing The Right Mortise & Tenon Joint». *Woodsmith*. Αρχειοθετήθηκε από το πρωτότυπο στις 25 Ιουνίου 2021. Ανακτήθηκε στις 25 Ιουνίου 2021.
3. ↑
4. ↑   σελ. 25, *Τεχνολογία παραγωγής επίπλου* δρ. Μιχ. Σκαρβέλη
5. ↑  «Χελιδονοουρά - Αχ αυτές οι παραδοσιακές συνδέσεις…». *Ξύλο Έπιπλο Online*. 29 Μαρτίου 2017. Αρχειοθετήθηκε από το πρωτότυπο στις 13 Ιουνίου 2021. Ανακτήθηκε στις 25 Ιουνίου 2021.
6. ↑  Σιμωνέτης, Γιάννης Θ. (2001). *Γλωσσάρι της Μαστοράντζας*. Αθήνα: Εκδόσεις Ξύλο-Έπιπλο. σελ. 280.
7. ↑
Σκήπτρο ουάς που κρατάει ο Σετ, τάφος του Τούθμωσι Γ΄.
Στήλη που δείχνει την Ίσιδα καθιστή και κρατώντας σκήπτρο ουάς.
Άκρη σκήπτρου ουάς.
Το σκήπτρο ***ουάς*** (στα Αιγυπτιακά, "δύναμη, ισχύ")) είναι ένα σύμβολο που εμφανίζεται συχνά σε τεχνουργήματα, τέχνη και ιερογλυφικά και σχετίζεται με την αρχαία αιγυπτιακή θρησκεία. Έχει μορφή στυλιζαρισμένου κεφάλι ζώου στην άκρη μακριάς ράβδου που καταλήγει σε διχαλωτή άκρη. 

Τα σκήπτρα *ουάς* χρησιμοποιούνταν ως σύμβολα εξουσίας και κυριαρχίας, και σχετίζονταν με αρχαίες αιγυπτιακές θεότητες όπως ο Σετ ή ο Άνουβις, όπως και με το φαραώ. Αντιπροσωπεύει επίσης και το τοτεμικό Ζώο του Σετ, ενώ αργότερα ήταν σύμβολο τον έλεγχο ενάντια του χάους που αντιπροσώπευε ο Σετ. 

Το πλαίσιο των ταφικών πρακτικών, το σκήπτρο *ουάς* ήταν «υπεύθυνο» για την ευημερία του νεκρού, και έτσι κάποιες φορές περιλαμβανόταν στον ταφικό εξοπλισμό ή στη διακόσμηση του τάφου ή του φέρετρου. Το σκήπτρο επίσης θεωρούνταν και αναπαρίσταναν σε φυλακτό. Οι Αιγύπτιοι θεωρούσαν ότι τον ουρανό στηρίζουν τέσσερεις πυλώνες, οι οποίοι θα είχαν το σχήμα του *ουάς*. Το σκήπτρο αυτό ήταν επίσης το σύμβολο του νομού των Θηβών, τέταρτου της Άνω Αιγύπτου (στα αιγυπτιακά w3st). 

Τα σκήπτρα *ουάς* απεικονίζονταν να τα φέρουν θεοί, φαραώ και ιερείς. Εμφανίζονται συχνά σε εικόνες, σχέδια, και ανάγλυφα των θεών, και συχνά μαζί με άλλα σύμβολά όπως το *ανκχ* και τη στήλη *ντζεντ*. Έχουν βρεθεί κομμάτια από πραγματικά σκήπτρα *ουάς*, τα οποία είναι κατασκευασμένα από φαγεντιανή ή ξύλο, ενώ διακρίνονται το κεφάλι στο άκρο και η διχαλωτή ουρά του Ζώου του Σετ, στην άκρη στην οποία καταλήγει. Τα πρώτα δείγματα χρονολογούνται στην Πρώτη Δυναστεία. 

Στα αιγυπτιακά ιερογλυφικά το ιερογλυφικό The *ουάς* (*wꜣs*) αντιπροσωπεύει τη λέξη *δύναμη*.

|  |
| --- |
|  |
| ***w3s* (*ουάς*) σε ιερογλυφικά** |

Παραπομπές
----------

1. 1 2  Allen, James P. (24 Ιουλίου 2014). *Middle Egyptian: An Introduction to the Language and Culture of Hieroglyphs* (στα Αγγλικά). Cambridge University Press. σελ. 579. ISBN 9781139917094.
2. ↑  «Horemheb KV 57». osirisnet.net. Ανακτήθηκε στις 23 Ιουλίου 2012.
3. ↑  «Was–sceptre». globalegyptianmuseum.org. Ανακτήθηκε στις 23 Ιουλίου 2012.

Εξωτερικοί σύνδεσμοι
--------------------

* Πολυμέσα σχετικά με το θέμα  Seth στο Wikimedia Commons
* Πολυμέσα σχετικά με το θέμα  Was sceptre στο Wikimedia Commons
Ο **Τέρι Πάτρικ** (**Terence ‘Terry’ Patrick**, Romford, Essex, Ηνωμένο Βασίλειο, 1929 – 1996) ήταν Βρετανός καλλιτέχνης, εικονογράφος και δημιουργός κόμικς, κυρίως περιπέτειας, επιστημονικής φαντασίας και πολεμικής θεματολογίας. Μεγάλωσε στο Ilford και άρχισε τη σταδιοδρομία του ως συνεργαζόμενος της εκδοτικής εταιρείας *Amalgamated Press*, ακολούθως δε ανέλαβε τακτικός συνεργάτης των εικονογραφημένων σειρών που εξέδιδε η εταιρεία *DC Thomson*. Αποσύρθηκε από το χώρο το 1991, καθώς προσβλήθηκε από τη νόσο Alzhimer, για να φύγει, τελικά, από τη ζωή μία πενταετία μετά σε ηλικία 67 ετών.

Το ξεκίνημα
-----------

Το 1950 ο Πάτρικ, από κοινού με το συνάδελφό του και παιδικό φίλο Ρον Έμπλετον πήραν μέρος σε έναν καλλιτεχνικό διαγωνισμό της εταιρείας DC Thomson, καταλαμβάνοντας ο δεύτερος την πρώτη θέση και ο Τέρι τη δεύτερη ενώ ο Kenneth Hunter κατετάγη τρίτος. Μαζί και με τον επίσης σχεδιαστή, Τζέιμς Μπλιτς δημιούργησαν ένα στούντιο στο πατρικό του σπίτι και άρχισαν να σχεδιάζουν κόμικς για έναν μικρό εκδοτικό οίκο του Λονδίνου, ονόματι Scion επιμελούμενοι της σειράς «The Sea Devil» (1952). Αργότερα, στράφηκαν στην εταιρεία Amalgamated Press, αναζητώντας καλύτερες συνεργασίες.

Επιλεγμένη εργογραφία
---------------------

Ο Πάτρικ εργάστηκε για τα περιοδικά έντυπα, μεταξύ άλλων, Commando, Ace High Western Comic (της Trapps-Holmes Ltd), Super Detective Library, Express Weekly, The Rover, The Beezer, The Hotspur, Warlord, Bullet, The Crunch, The Beano, The Topper, Spike, The Victor, The Lion κ.α. δημιουργώντας σειρές, όπως «Rick Random and the Mystery of the Milky War», «Cassidy», «Kelly’s Choppers», «Journey into Space», «The Black Sapper», «Space Patrol», «The Arch of Time», «Red Star Robinson», «Zigimar – Master Spy», «The Phantom Pilot», «Killer Kane», «The Falklands File», «Starhawk», «The Queen’s Highway», «The Danger Bus», «Deep-Sea Danny’s Iron Fish», «Thunder Gunn», «Klanky», «The Smasher», «Round the World with the Bushwhacker», «The Spacewhalker», «The Great Invasion Mystery», «Bushboy», «The Deadly Dwarf of Drayton’s Circus», «Digger Dan» κ.α. Διακρινόταν για την ευχέρειά του στην απεικόνιση σκηνών ζωικού βασιλείου, μηχανών και αρμάτων μάχης

Παραπομπές
----------

1. ↑
2. ↑

Εξωτερικοί σύνδεσμοι
--------------------

* British Comic Companion: Spike, Down The Tubes
* Adapting Comic Art, Down The Tubes
* Falklands 25: Operation Corporate in Comics, Down The Tubes
* Red Dagger issue by issue, Down The Tubes
* The "Space Patrol" strips in The Beezer: part 1, part 2
* Posts relating to Terry Patrick at British Comic Art
Το **σύνδρομο Αλίκη στη Χώρα των Θαυμάτων** , γνωστό και ως **δυσμετροψία,** είναι μια σπάνια νευρολογική ασθένεια που δημιουργεί διαστρέβλωση της αντίληψης. Οι ασθενείς βιώνουν ψευδαισθήσεις που τους δημιουργούν λανθασμένη κρίση του περιβάλλοντός τους, αφού διαστρεβλώνεται η οπτική τους αντίληψη , με τα πράγματα γύρω τους να φαίνονται μικρότερα ή μεγαλύτερα, πιο μακριά ή πιο κοντά τους. Οι παραισθήσεις αυτές είναι δυνατό να προσβάλλουν όλες τις αισθήσεις.

  

Η αιτία πρόκλησης αυτής της νευρολογικής ασθένειας είναι ακόμα άγνωστη. Ωστόσο, θεωρείται ότι η ασθένεια επιδεινώνεται με την υπερβολική έκθεση σε ηλεκτρονικές συσκευές , η οποία οδηγεί στη μη φυσιολογική ροή του αίματος στα μέρη του εγκεφάλου που είναι υπεύθυνα για την επεξεργασία οπτικής αντίληψης και υφής. 

Το σύνδρομο Αλίκη στη Χώρα των Θαυμάτων σπάνια παρουσιάζεται σε ενήλικα άτομα , ενώ προσβάλλει πιο έντονα τις μικρές ηλικίες. Ονομάζεται και σύνδρομο Todd γιατί το πρώτο καταγεγραμμένο περιστατικό αναγνωρίστηκε από τον Βρετανό ψυχίατρο Τζον Τοντ, κατά την δεκαετία 1950. Κατέγραψε τα συμπτώματα και παρατήρησε πως είναι παρόμοια με τις εμπειρίες της Αλίκης στο λογοτεχνικό σύγγραμμα του Λιούις Κάρρολ, Οι Περιπέτειες της Αλίκης στη Χώρα των Θαυμάτων

παρουσιάζει την "υπερμεγέθυνση "της ΑλίκηςΦωτογραφία απο το βιβλίο "Αλίκη στη Χώρα των Θαυμάτων"

Συμπτώματα
----------

Τα συμπτώματα αυτής της ασθένειας διαφέρουν ανά ασθενή , αλλά μπορούν να διατυπωθούν ως εξής:

* ημικρανία
* οπτική παραμόρφωση
* ψευδαισθήσεις
* αντιληπτική παραμόρφωση
* παραμόρφωση του χρόνου
* απώλεια ελέγχου των άκρων ή απώλεια συντονισμού
* αποπροσωποποίηση κ.λ.π

Πηγές
-----

* What Is Alice in Wonderland Syndrome? (AWS)
* Alice in Wonderland Syndrome as a Presenting Manifestation of Creutzfeldt-Jakob Disease
Το **Τέρρες** ή **Τέρρας** (αγγλικά: Terrace) είναι πόλη που βρίσκεται κοντά στον ποταμό Σκήνα στη Βρετανική Κολομβία του Καναδά. Η κοινότητα αποτελεί τον περιφερειακό κόμβο λιανικού εμπορίου και εξυπηρέτησης για το βορειοδυτικό τμήμα της Βρετανικής Κολομβίας. Με τρέχοντα πληθυσμό άνω των 12.000 κατοίκων εντός των δημοτικών ορίων, οι υπηρεσίες της πόλης που περιβάλλουν τις κοινότητες φέρνουν επίσης τον πληθυσμό της περιοχής του Ευρύτερου Τέρρες σε περισσότερους από 18.000 κατοίκους. Οι λαοί Κίτσελας και Κιτσούμκαλουμ, φυλές του έθνους Τσίμσιαν, ζούσαν στην περιοχή του Τέρρες για χιλιάδες χρόνια. Οι μεμονωμένες αυτόχθονες κοινότητες γειτνιάζουν με την πόλη, με το Κίτσελας στα ανατολικά και το Κιτσούμκαλουμ στα δυτικά.

Πρώτα αποκαλούνταν Λίτλτον, αλλά η ονομασία απορρίφθηκε από τις ταχυδρομικές αρχές λόγω πιθανής σύγχυσης με το Λύτλτον του Νιού Μπράνζουικ. Η νέα ονομασία είναι περιγραφική του τρόπου με τον οποίο υψώνεται η γη από τον ποταμό.

Παραπομπές
----------

1. ↑  Hamilton, William (1978). *The Macmillan Book of Canadian Place Names*. Toronto: Macmillan. σελίδες 51. ISBN 0-7715-9754-1.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 123087483
* LCCN: n88036319

 |

 |
Ο **Σύρος** (ιταλικά : Siro, λατινικά Syrus) (πέθανε γύρω στις 29 Ιουνίου 381 μ.Χ.) ήταν επίσκοπος της Γένοβας, και τιμάται ως άγιος από την Καθολική Εκκλησία .

Βιογραφία
---------

Γεννημένος στη Στρούπα, μια γειτονιά της Γένοβας, είχε τη φήμη της αγιότητας και του ζήλου. Διαδέχθηκε τον Άγιο Φέλιξ ως επίσκοπος της Γένοβας, προηγουμένως ήταν ιερέας ενορίας της πόλης. Πέθανε σε προχωρημένη ηλικία από φυσικά αίτια και κηδεύτηκε στην πόλη. Είναι ο κύριος προστάτης της πόλης της Γένοβας.

Ο Άγιος Σύρος έκανε πολλά θαύματα, όπως όταν περπατώντας με τον πατέρα του στους λόφους πάνω από την πόλη, ευχήθηκε να ήταν ακίνητο ένα σκάφος που έπιανετο λιμάνι, οπότε ο αέρας σταμάτησε και το πλοίο επίσης σταμάτησε σαν να ήταν αγκυροβολημένο. Έπειτα ο Άγιος Σύρος επανάφερε τον άνεμο και το σκάφος μπήκε ελεύθερα στο λιμάνι.

Η Βασιλική του Αγίου Σύρου είναι μια από τις παλαιότερες εκκλησίες στη Γένοβα. Καταλαμβάνει τη θέση μιας πρώην εκκλησίας που αρχικά ήταν αφιερωμένη στους δώδεκα αποστόλους.

|  |  |  |
| --- | --- | --- |
| ΠροκάτοχοςΦήλιξ | **Επίσκοπος Γένοβας** | ΔιάδοχοςΡωμύλος |

Παραπομπές
----------

* (in ιταλική) San Siro di Genova
* Orthodox Europe entry on Cyrus of Genoa

1. ↑  Monks of Ramsgate. "Syrus". *Book of Saints*, 1921. CatholicSaints.Info. 28 June 2016  *Αυτό το λήμμα περιλαμβάνει κείμενο από αυτή την πηγή, που είναι κοινό κτήμα.*
2. ↑   Bent, J. Theodore. *Genoa: How the Republic Rose and Fell*, 1881
Το **σύνδρομο Λι-Φραουμένι** (LFS) είναι μια σπάνια γενετική διαταραχή που προκαλεί ένα ευρύ φάσμα ορισμένων, συχνά σπάνιων, καρκίνων, ιδιαίτερα σε παιδιά και νεαρούς ενήλικες. Οφείλεται σε μεταλλάξεις (αλλαγές) στο ογκοκατασταλτικό γονίδιο γνωστό ως *TP53*. Η πρωτεΐνη p53 που παράγεται από αυτό το γονίδιο είναι κατεστραμμένη ή δυσλειτουργική και δεν είναι σε θέση να βοηθήσει στην πρόληψη της ανάπτυξης κακοήθων όγκων.

Οι πιο συνήθεις τύποι καρκίνων που παρατηρούνται σε ασθενείς με το σύνδρομο αυτό είναι τα σαρκώματα μαλακών ιστών και οστών, καρκίνος του μαστού, όγκοι εγκεφάλου, καρκίνωμα του φλοιού των επινεφριδίων και οξεία λευχαιμία. Άλλοι τύποι καρκίνων που επίσης παρατηρούνται περιλαμβάνουν καρκίνους του γαστρεντερικού και του πνεύμονα, των νεφρών, του θυρεοειδούς και του δέρματος, καθώς και καρκίνους σε όργανα των γονάδων (ωοθηκών, όρχεων) και του προστάτη.

Το σύνδρομο κληρονομείται με αυτοσωμικό επικρατές τρόπο. Η πρωτεΐνη p53 που υπάρχει σε όλα τα κύτταρα του σώματος και αλληλεπιδρά με το DNA, παίζει σημαντικό ρόλο στη ρύθμιση της κυτταρικής διαίρεσης, την επιδιόρθωση του DNA, και το προγραμματισμένο κυτταρικό θάνατο (απόπτωση). Επί του παρόντος, έχουν αναφερθεί περισσότερες από 200 διαφορετικές μεταλλάξεις, καθώς και ελλείψεις ενός ή περισσοτέρων εξονίων του γονιδίου *TP53.* Η συχνότητα εμφάνισης του συνδρόμου είναι 1 στους 5.000 έως 1 στους 20.000 ανθρώπους παγκοσμίως. Ο κίνδυνος ανάπτυξης καρκίνου για τους φορείς κατά τη διάρκεια της ζωής τους είναι πάνω από 70% για τους άνδρες και πάνω από 90% για τις γυναίκες.

Παραπομπές
----------

1. 1 2  «Li-Fraumeni syndrome: MedlinePlus Genetics». *medlineplus.gov* (στα Αγγλικά). Ανακτήθηκε στις 2 Μαρτίου 2022.
2. 1 2  «Li-Fraumeni Syndrome». *NORD (National Organization for Rare Disorders)* (στα Αγγλικά). Ανακτήθηκε στις 2 Μαρτίου 2022.
3. 1 2  Schneider, Katherine· Zelley, Kristin (1993). Adam, Margaret P. επιμ. *Li-Fraumeni Syndrome*. Seattle (WA): University of Washington, Seattle.
4. ↑  «Li-Fraumeni syndrome | Genetic and Rare Diseases Information Center (GARD) – an NCATS Program». *rarediseases.info.nih.gov*. Ανακτήθηκε στις 2 Μαρτίου 2022.
5. ↑  «Orphanet: Li Fraumeni syndrome». *www.orpha.net*. Ανακτήθηκε στις 2 Μαρτίου 2022.
6. ↑  Solomon, David A.· Perry, Arie (1 Ιανουαρίου 2018). Perry, Arie, επιμ. *22 - Familial Tumor Syndromes*. Elsevier. σελίδες 505–545. ISBN 978-0-323-44941-0.
7. ↑  Guha, Tanya; Malkin, David (2017-4). «Inherited TP53 Mutations and the Li–Fraumeni Syndrome». *Cold Spring Harbor Perspectives in Medicine* **7** (4): a026187. doi:10.1101/cshperspect.a026187. ISSN 2157-1422. PMID 28270529. PMC 5378014. .
8. ↑  Frebourg, Thierry; Bajalica Lagercrantz, Svetlana; Oliveira, Carla; Magenheim, Rita; Evans, D. Gareth (2020-10). «Guidelines for the Li–Fraumeni and heritable TP53-related cancer syndromes» (στα αγγλικά). *European Journal of Human Genetics* **28** (10): 1379–1386. doi:10.1038/s41431-020-0638-4. ISSN 1476-5438. .
9. ↑  «Li-Fraumeni Syndrome». *Cancer.Net* (στα Αγγλικά). 25 Ιουνίου 2012. Ανακτήθηκε στις 2 Μαρτίου 2022.
Ο **σκάρος** είναι γνήσιος οργανικός μουσικός ρυθμός που υπάρχει στην Ελληνική λαϊκή μουσική παράδοση, ειδικά στην Ήπειρο αλλά και σε άλλα μέρη της Ελλάδας, ιδίως της ορεινής Πίνδου. Αυτός ο ρυθμός -που ιστορικά είναι άγνωστο πόσο παλαιός είναι- επιτρέπει την επίδειξη τεχνικής μέσω της μελωδικής ανάπτυξης όχι μόνο στο κυρίαρχο μουσικό όργανο, δηλαδή το κλαρίνο, αλλά και στα άλλα όργανα της ορχήστρας, όπως το βιολί και το λαούτο.

Ουσιαστικά, ο *σκάρος* αποτελεί οργανικό ρυθμό ελεύθερης φύσης, ο οποίος χαρακτηρίζεται από γλυκιά και ρομαντική μελωδία, αντικατοπτρίζοντας ένα πολλαπλό συναίσθημα που εμπεριέχει ένα σύμπλεγμα παθιασμένων και έντονων συναισθημάτων. Τονίζονται οι αισθήσεις της θλίψης, της λύπης, της νοσταλγίας, του ερωτισμού, του ρομαντισμού, της αγάπης για τη Φύση και την αγροτική ζωή. Το άκουσμά του αναπαριστά ήχους και έθιμα παλαιότερων εποχών. 

Όσον αφορά την κτηνοτροφική πραγματικότητα, ο όρος *σκάρος* αναφέρεται στην έναρξη της βοσκής, είτε αυτή λαμβάνει χώρα τις πρώτες πρωινές ώρες, είτε μεσάνυχτα ή ακόμη και αργότερα το μεσημέρι. Αυτή η διαδικασία αποτελεί ουσιαστικό κομμάτι της κτηνοτροφικής ζωής. Ο ποιμένας ξυπνά το κοπάδι και το καθοδηγεί προς τις βοσκές. Η μελωδία της φλογέρας, ο ήχος των κουδουνιών και των κυπριών, τα βελάσματα των προβάτων, τα γαυγίσματα των σκύλων και περιστασιακά οι φωνές και οι μελωδίες των ποιμένων συνδυάζονται δημιουργώντας έναν υπέροχο και ονειρικό ηχοτοπίο. Ο *σκάρος* σηματοδοτεί την έναρξη και το τέλος των καλοκαιρινών γλεντιών (πανηγυριών) στα χωριά της Ηπείρου, της νότιας Πίνδου και γενικότερα σε χωριά σε όλη την Ελλάδα.

Η λέξη (*σκάρος*) είναι αρχαίας ετυμολογίας, που σημαίνει την νυχτερινή βοσκή και παραπέμπει στο κτηνοτροφικό πλαίσιο, στους Βλάχους, ενώ ως δομή και φρασεολογία θυμίζει αρκετά το κλέφτικο τραγούδι.

Παραπομπές
----------

1. ↑  «"Ο ΣΚΑΡΟΣ" CHRISTOPHER KING – sivylla». *sivylla – Φύση, Παράδοση, Τέχνες*. 28 Ιουνίου 2022. Ανακτήθηκε στις 21 Ιουνίου 2023.
2. ↑  ««Lament from Epirus»: Ένας Αμερικανός ερευνητής καταγράφει το μεγαλείο της ηπειρώτικης μουσικής». *LiFO.gr*. 8 Ιουλίου 2018. Ανακτήθηκε στις 21 Ιουνίου 2023.
3. ↑  «Σκάρος». *Kounadis Archive*. Ανακτήθηκε στις 21 Ιουνίου 2023.

Περαιτέρω βιβλιογραφία
----------------------

* King, Christopher C. (2018). *Lament from Epirus: An Odyssey into Europe's Oldest Surviving Folk Music* (στα αγγλικά). National Geographic Books. ISBN 978-0-393-24899-9.

Εξωτερικοί σύνδεσμοι
--------------------

* Σκάρος Πετρολούκας Χαλκιάς
* Ηπειρώτικη Μουσική Αρχειοθετήθηκε 2007-05-24 στο Wayback Machine.
* Christofer King Αμερικανός εθνομουσικολόγος
Ο **Τέρι Φοξ** (**Terry Fox**, Γουίνιπεγκ, Μανιτόμπα, 28 Ιουλίου 1958 – Νιου Γουέστμινστερ, 28 Ιουνίου 1981) ήταν Καναδός ακτιβιστής που αφιέρωσε τα τελευταία χρόνια της ζωής του στην πάλη εναντίον του καρκίνου. Θεωρείται ένας από τους σπουδαιότερους πολίτες στην ιστορία της χώρας του.

Αποφάσισα να συμβιβαστώ με τον καρκίνο. Δε θέλω οι άνθρωποι να με λυπούνται. Θέλω να κάνω οτιδήποτε μπορούσα, οτιδήποτε μπορούσε να γίνει –Τέρι Φοξ.

Ο Φοξ σε ηλικία μόλις 19 ετών (1977) διαγνώσθηκε με καρκίνο των οστών, κάτι που είχε, ως συνέπεια, τον θεραπευτικό ακρωτηριασμό του δεξιού του ποδιού, το οποίο εν-συνεχεία, αντικατέστησε με τεχνητό μέλος. Αρνούμενος να αποδεχτεί μοιρολατρικά τη νέα πραγματικότητα, ο Φοξ συνέλαβε την ιδέα να αγωνιστεί για τη συγκέντρωση πόρων για τη χρηματοδότηση της έρευνας κατά της νόσου από την οποία έπασχε. Ξεκίνησε ο ίδιος να διατρέχει τον Καναδά στο «Μαραθώνιο Ελπίδας» του (όπως αποκλήθηκε), στις 12 Απριλίου του  1980, από το St. John’s Newfoundland. Για περισσότερους από 4 μήνες ο Φοξ διέτρεχε έναν Μαραθώνιο την ημέρα, σαρώνοντας συνολικά μία απόσταση που υπολογίστηκε σε περισσότερα από 5.000 χιλιόμετρα. Ο Μαραθώνιός του συνεχίζεται, κάθε χρόνο, έκτοτε, με στόχο την ενίσχυση της θεραπείας κατά του καρκίνου.

Παραπομπές
----------

1. 1 2  «Encyclopædia Britannica» (Αγγλικά) biography/Terry-Fox. Ανακτήθηκε στις 9  Οκτωβρίου 2017.
2. 1 2  (Αγγλικά) *Find A Grave*. 6394. Ανακτήθηκε στις 9  Οκτωβρίου 2017.
3. ↑  www.pc.gc.ca/apps/dfhd/page\_nhs\_fra.aspx?id=12011. Ανακτήθηκε στις 24  Ιουνίου 2014.
4. ↑  «Terry Fox: Ο θρυλικός Καναδός αθλητής που μας δίδαξε ότι ο Μαραθώνιος είναι ένας αγώνας ελπίδας» Ανακτήθηκε στις 13/9/2020

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 85773315
* LCCN: n81099908
* ISNI: 0000 0000 8005 6194
* GND: 1230018026
* NKC: xx0072633

 |

 |
Παράδειγμα οφθαλμικού κολοβώματος.
Το **Σύνδρομο COACH**, γνωστό και ως **Σύνδρομο Ζουμπέρ με ηπατική βλάβη**, είναι μια σπάνια αυτοσωμική γενετική ασθένεια. Το όνομα COACH είναι αρκτικόλεξο των βασικών σημείων: απλασία του σκώληκα της παρεγκεφαλίδας, ολιγοφρένεια, συγγενής αταξία, οφθαλμικό κολόβωμα και ηπατική ίνωση (αγγλικά: **C**erebellar vermis aplasia, **O**ligophrenia, Congenital **A**taxia, **C**oloboma και **H**epatic fibrosis). Το σύνδρομο σχετίζεται με μια μέτρια διανοητική αναπηρία. Εμπίπτει στην κατηγορία διαταραχής σχετιζόμενης με το σύνδρομο Ζουμπέρ.

Το σύνδρομο αυτό περιγράφηκε για πρώτη φορά το 1974 από τον Alasdair Hunter και τους συνεργάτες του στο Νοσοκομείο Παίδων του Μόντρεαλ. Μόλις το 1989 χαρακτηρίστηκε ως σύνδρομο COACH από τους Verloes και Lambotte, γιατρούς στο Πανεπιστημιακό Νοσοκομείο Sart Tilman στο Βέλγιο.

Παραπομπές
----------

1. ↑  RESERVED, INSERM US14-- ALL RIGHTS. «Orphanet: Joubert syndrome with hepatic defect». *www.orpha.net* (στα Αγγλικά). Ανακτήθηκε στις 25 Μαρτίου 2021.
2. ↑  Bissonnette, Bruno· Luginbuehl, Igor (2006). *Syndromes: Rapid Recognition and Perioperative Implications*. New York, NY: The McGraw-Hill Companies.
3. ↑  Weiland, M. David; Nowicki, Michael J.; Jones, Jason K.; Giles, Henry W. (2011-05-01). «COACH Syndrome: An Unusual Cause of Neonatal Cholestasis» (στα English). *The Journal of Pediatrics* **158** (5): 858–858.e1. doi:10.1016/j.jpeds.2010.11.056. ISSN 0022-3476. PMID 21237470. .
4. ↑  Hunter, Alasdair G. W.; Rothman, Stanley J.; Hwang, Wei Sek; Deckelbaum, Richard J. (1974). «Hepatic fibrosis, polycystic kidney, colobomata and encephalopathy in siblings» (στα αγγλικά). *Clinical Genetics* **6** (2): 82–89. doi:10.1111/j.1399-0004.1974.tb00636.x. ISSN 1399-0004. .
5. ↑  Verloes, A.; Lambotte, C.; Neri, Giovanni; Reynolds, James F. (1989). «Further delineation of a syndrome of cerebellar vermis hypo/aplasia, oligophrenia, congenital ataxia, coloboma, and hepatic fibrosis» (στα αγγλικά). *American Journal of Medical Genetics* **32** (2): 227–232. doi:10.1002/ajmg.1320320217. ISSN 1096-8628. .
Η **Σκύλλα των Μεγάρων** ήταν κόρη του βασιλιά των Μεγάρων Νίσου. Μητέρα της ήταν, κατά πάσα πιθανότητα, η Αβρώτη, κόρη του βασιλιά της Ογχηστού.

Μίνωας
------

Η Σκύλλα σε ασβεστολιθικό γλυπτό εποχής 325-289 π.Χ. που βρέθηκε στον Τάραντα της Ιταλίας
Όταν ο Μίνωας πολιορκούσε τα Μέγαρα, η Σκύλλα, που ήταν ερωτευμένη μαζί του, έκοψε την τρίχα που κρατούσε τον πατέρα της Νίσο στην ζωή και αυτός πέθανε. Όμως ο Μίνωας την πέταξε στη θάλασσα. Η Σκύλλα μεταμορφώθηκε σε θαλασσοπούλι (πιθανόν σε ερωδιό) και από τότε ζει διωκόμενη από τον πατέρα της, ο οποίος είχε μεταμορφωθεί σε θαλασσαετό.

Παραπομπές
----------

1. ↑  Πλούταρχος. «Plutarch, Quaestiones Graecae, section 16». *www.perseus.tufts.edu*. Ανακτήθηκε στις 3 Ιουνίου 2023.
2. ↑  Γάιος Ιούλιος Υγίνος. «HYGINUS, FABULAE». *topostext.org*. Ανακτήθηκε στις 3 Ιουνίου 2023.

Πηγές
-----

* Ζαν Ρισπέν, *Ελληνική Μυθολογία*